Jarkko Sirkiä

Leena Tenhola on toiminut Maaseutuviraston ylijohtajana sen perustamisesta lähtien.

Maaseutuviraston ylijohtaja Leena Tenhola siirretään syrjään Maaseutuviraston johdosta. Hän jatkaa muissa kuin tukien maksatukseen liittyvissä tehtävissä vielä tämän vuoden loppuun saakka.

"Tukien haku, valvonta ja tietojärjestelmät on saatava toimimaan. Siksi maa- ja metsätalousministeriö ottaa Maaseutuviraston vahvemmin ohjaukseensa", maatalous- ja ympäristöministeri Kimmo Tiilikainen sanoo.

Jotta viljelijätukien maksatukset saadaan hoidettua ilmoitetussa aikataulussa, otetaan Maaseutuvirastoon uusi hankejohtaja vastaamaan näihin liittyvistä tukijärjestelmistä ja -prosesseista.

Tiilikainen kertoo, että hankejohtaja raportoi suoraan ministeriölle.

Ministeriö selvittää myös Elintarviketurvallisuusvirasto Eviran ja Maaseutuviraston yhdistämisestä. Selvityksen on määrä valmistua elokuun loppuun mennessä.

Leena Tenhola on toiminut viraston ylijohtajana sen perustamisesta vuodesta 2007 saakka. Toukokuussa 2012 hallitus nimitti Tenholan uudelleen määräaikaiseen virkaan, joka olisi päättynyt 30. huhtikuuta 2017.

Maa- ja metsätalousministeriön hallinnonalalla toimivan Mavin tehtävänä on viljelijätukien, maaseudun yritys- ja hanketukien sekä markkinatukien toimeenpano.

Virasto vastaa Suomen kansallisten tukien ja EU:n maataloustuki- ja maaseuturahaston varojen käytöstä. Mavi toimii Suomen maksajavirastona ja hallinnoi vuosittain yli kahden miljardin euron tukia.

Viraston toimipaikka sijaitsee Seinäjoella